Penggambaran The Suicide Squad Dilaporkan Akan Bermula September Ini
Filem The Suicide Squad arahan James Gunn dilaporkan bakal memulakan produksi mereka pada 23 September ini bertempat di Atlanta, Amerika Syarikat. Menurut laporan dari laman Screenrant.com, penggambaran filem tersebut turut dijangka akan selesai pada 31 Januari 2020 jika filem tersebut memulakan penggambaran lebih awal. The Suicide Squad merupakan sebuah filem ‘soft reboot’ dan menyaksikan hanya beberapa pelakon asal kembali membintangi filem arahan James Gunn itu. Antaranya Jai Courtney dan Viola Davis yang akan membawakan watak masing-masing iaitu Captain Boomerang dan Amanda Waller manakala Margot Robbie dilaporkan mungkin akan kembali membawakan wataknya, Harley Quinn. Bekas pelakon trilogi Thor, Idris Elba akan turut membintangi filem ini, bagaimanapun wataknya masih lagi tidak diketahui. Antara pelakon lain yang turut menyertai barisan pelakon adalah David Dastmalchian sebagai Polka-Dot Man, Daniela Melchior Ratcatcher dan bintang WWE, John Cena. The Suicide Squad akan menemui penonton pada 6 Ogos 2021